'Hawelose' Richard Gere | Maroela Media
'Hawelose' Richard Gere
Richard Gere Foto: Facebook
Die Hollywood-akteur en aktivis, Richard Gere, veral bekend vir sy rol as 'n sakeman in Pretty Woman, het homself onlangs as 'n hawelose man in New York voorgedoen.
Gere, was besig om die drama, Time Out of Mind te verfilm. Dié fliek, wat op 9 September vrygestel is, handel oor 'n hawelose man (gespeel deur Gere), wat probeer om weer kontak te maak met sy vervreemde dogter.
Gere het op 8 Oktober op Facebook gedeel hoe dit voel om 'n "hawelose" op straat te wees. "Niemand het van my kennis geneem nie," het die akteur geskryf. "Ek het gevoel hoe dit voel om haweloos te wees. Mense het net verby my geloop en met afkeur na my gekyk. Slegs een vrou was gaaf genoeg om bietjie kos vir my te gee. Dit is 'n ervaring wat ek nooit sal vergeet nie. Soms vergeet ons hoe geseënd ons is. Ons moet niks net as vanselfsprekend aanvaar nie. As ons iemand kan help, moet ons dit doen."
Gere het, nadat hy opgestaan het, $100 aan elke hawelose persoon wat hy gesien het, gegee. "Hulle het gehuil en was só dankbaar. Wees die verandering wat jy in die wêreld wil sien."